**Asker 21. februar 2017**

**Overordnet plan for konfirmanttiden i Asker kirke**

Formålet med konfirmanttiden i Asker kirke er å «spenne en himmel over livet».

Vi skal:

* vekke og styrke kristen tro gjennom erfaringer i møtet med det hellige
* gi kjennskap til den treenige Gud
* bidra til kristen livstolkning og livsmestring
* utfordre til engasjement og deltakelse i kirke

og samfunnsliv

**VI DELER** tro og undring

**VI DELER** kristne tradisjoner og verdier

**VI DELER** opplevelser og fellesskap

**VI DELER** håp og kjærlighet

*I løpet av konfirmanttiden skal konfirmantene ha fått grunnleggende kjennskap til Bibelen, kirkens tro og tradisjon, kristen livstolking, livsmestring og en tro som bærer både i møte med lys og mørke.*

**Kirkens tro og tradisjon**

* Konfirmantene skal lære å kjenne den treenige Gud gjennom Bibelen, trosbekjennelsen, sakramentene og andre sentrale uttrykk for kristen tro.

**Livstolking og livsmestring**

* Konfirmanttiden skal fremme opplevelsen av egenverd. Vi skal legge til rette for at konfirmantene kan se seg selv som skapt, elsket og holdt oppe ved Guds kjærlighet, slik den viser seg gjennom Jesu liv, lidelse, død og oppstandelse.

**Kirkens tro i praksis**

* Gjennom konfirmanttiden skal vi arbeide med hva det vil si å være elsket av Gud, elske seg selv, sin neste og Gud. De skal lære å be, lese Bibelen, feire gudstjeneste og vise nestekjærlighet i praktisk solidaritet. De skal få uttrykke seg selv, sin tro og sin skaperevne. De skal også lære om synd, nåde og tilgivelse.

**Læringsmål knyttet til Bibelen. Konfirmantene skal:**

* Lese tekster som er sentrale for den kristne tro
* Få kunnskap om ulike forståelser og syn på Bibelen, samt forstå at det er rom for uenighet i Den Norske kirke.
* Få verktøy til å tolke bibelske tekster på egenhånd
* Erfare at Bibelske tekster har en rikdom og dybde som gjør at de er relevante for oss som lever i dag.
* Bli kjent med og få muligheten til å kjenne seg igjen i mennesker og menneskelige relasjoner slik de er beskrevet i bibelen.
* Kunne slå opp i Bibelen
* Få kjennskap til de store linjene i Bibelens fortellinger
* Få erfaring med å samtale om bibelske tekster i grupper

**Noen sentrale Bibeltekster**

Påskefortellingen: Matt 26,1-28,10

Fotvaskingen: **Joh 13:1-17**

Talsmannen: Joh 14,16-18

Pinsedag: Apg 2,1-13

Jesus tar imot barna: Mark 10,13-1

Den lille bibel: Joh 3,16

Fader vår: Matt 6,6-13

Det dobbelte kjærlighetsbud: Matt 22,37-40

Den gyldne regel: Matt 7,12

Kvinnen som ble grepet i ekteskapsbrudd: Joh 8,1-11

En far som ventet: Luk 15,11-32

Guds rike og sennepsfrøet: Mark 4,30-34

Jesus og Tomas: Joh 20,24-29

Tolleren og fariseeren: Luk 18,9-14

Kjærlighetens høysang: 1 Kor 13

Åndens frukt: Gal 5,16-26

Jeg er veien sannheten og livet: Joh 14,6

Du har skapt meg på skremmende underfullt vis: Salme 139

Hva er da et menneske: Salme 8

Skapelse og syndefall: 1 Mos 1,1-3,24

Misjonsbefalingen: Matt 28,16-20

Faste: Jesaja 58, 5-7

Langlesing Jonas bok

**Metoder og læringsverktøy**

Konfirmantarbeidet i Asker skal ta på alvor at konfirmantenes møte med Asker kirke påvirker deres opplevelse av hvem/hva Gud og Jesus er. Vi skal etterstrebe en konfirmanttid hvor konfirmantene opplever seg sett, anerkjent og akseptert som hele mennesker med ånd, sjel og kropp. Vi skal formidle en kristen tro som virker frigjørende, som gir håp og mot til å leve liv preget av kjærlighet til seg selv, andre mennesker og skaperverket.

I følge trosopplæringsplanen vedtatt av kirkerådet skal ***«trosopplæringens innhold søke å holde sammen den enkeltes livssituasjon, kirkens tro og tradisjon, samt et fokus på kristen tro i praksis. Til sammen utgjør disse aspektene helheten i trosopplæringens innhold».***

Vi anerkjenner at ungdommer i dag vokser opp i en virkelighet som ingen voksne har den fulle og hele erfaring med. Konfirmanttiden i Asker kirke skal være en tid for sammen å skape ny mening rundt det å være ung i dag. Konfirmantene skal være med på å velge noen temaer til undervisningen de opplever som relevante for sine liv. Vi ønsker å vise at det ikke finnes sider ved menneskelivet man ikke kan snakke om i kirken. I undervisningen skal temaene møtes på forskjellige måter med ressurser fra kristen tradisjon og praksis som bønn, meditasjon, kristne symboler, bibelfortellinger, gudstjenesten, nattverd, lystenning, kristuskransen etc. Konfirmantene får være med på å reflektere over på hvilke måter forskjellige kristne elementene kan være nyttige i deres virkelighet som unge i Asker.

Vi vil benytte ulike læringsmetoder i løpet av konfirmanttiden. Konfirmantene skal få tilegne seg kunnskap gjennom både tradisjonell klasseromsundervisning, gruppearbeid, diskusjon og ved å øve hjemme for å bli hørt i avslutningssamtalene.

En stor del av det å være konfirmant handler om å lære gjennom deltakelse i et kristent fellesskap. Konfirmantene skal delta på åtte gudstjenester, Ten Sing konfirmanter deltar i Asker kirkes ungdomsmiljø og alle skal innom ChurChill en gang i løpet av konfirmanttiden. I tillegg vil en stor del av konfirmanttiden foregå i det miljøet som skapes på konfirmantleir på Risøya. Det handler om å bli del av felleskapet i Asker kirke og bli kjent med dette felleskapets symboler og språk.

Det er ikke tilstrekkelig å lære eksisterende påstandskunnskaper og praksiser. Personlig livstolking handler om å skape ny mening. Ingen kan pugge seg til trosfakta og øve seg til religiøse praksiser som vil bety det samme hele livet. Unge og gamle nytolker kristen tro i møte med nye erfaringer i eget liv. Derfor ønsker vi å legge til rette for at konfirmanttiden preges av et fellesskap hvor konfirmantene får rom til å reflektere, undre seg og samtale med hverandre.

Vi ønsker at konfirmantene skal sitte igjen med en dypere forståelse av de forskjellige aspektene i den kristne tro: *Gud og gudsbilder, Jesu liv, Den hellige ånd, menneskets ukrenkelige verdi, vern om skaperverket, relasjon til Gud og til mennesker, synd, nåde, dom, frelse, det ondes problem, død, sorg, håp, diakoni, nestekjærlighet og meningen med livet.* Slik ønsker vi å gi dem noen nøkler de kan ta med seg videre, uavhengig av videre aktivitetsnivå i menigheten. Konfirmantene vil få mulighet til å evaluere undervisningen fra gang til gang, slik at vi kan vurdere hvordan vi treffer.

**Konfirmasjonstidens oppbygning**

Gult – alle

Blått – ettermiddagskonfirmanter

Grønt – friluftskonfirmanter

Rødt – Ten Sing-konfirmanter

**Samling 1**- Individuell samtale med hver konfirmant

**Samling 2** – Konfirmantfestival – Bli kjent – Bibel – valg av temaer – Ten Sing-seminar – lære sang

**Samling 3** – Temasamling – valgt tema

**Samling 4** – Temasamling – valgt tema

**Samling 5** – Besøk på Varmestua, Kirkens feltarbeid - Diakoni

**Samling 6** – Temasamling – Sorg, død og håp

**Samling 7** - Kirkens nødhjelps fasteaksjon – Solidaritet og faste

**Samling 8** – Temasamling – Vold, overgrep, det ondes problem, Jesus som løfter de krenkede til verdighet

**Samling 9 –** Overnattingstur for friluftskonfirmanter

**Samling 9** – Konfirmantleir – to valgte temaer i tillegg til de resterende temaene – det vi ikke har rukket å snakke om i løpet av våren

**Samling 10** – Ung Messe - foreldre er invitert – konfirmantene har planlagt GT på leir

**Samling 11** – Samtaler med evaluering og høring av det som skal kunnes utenat

**Samling 12** – Øvelse til konfirmasjon

**Samling 13** – Konfirmasjon

Ten Sing – konfirmanter deltar på Ten Sing hver mandag hele vårsemesteret, i tillegg til Vintertreff i Lommedalen kirke og øvelseshelg. Ten Sing konfirmantene får undervisning tre ettermiddager før Ten Sing.

Friluftskonfirmanter hjelper til på tre gudstjenester i løpet av vårsemesteret.

Alle deltar på 4 obligatoriske og 4 valgfrie gudstjenester

**Ten Sing-turer**

Ten Sing kan invitere Ten Sing-konfirmantene med på turer som Spekter eller turné til utlandet. Dersom Ten Sing-konfirmantene inviteres med på tur, skal turen gjennomføres i tråd med grønn teologis prinsipper om bærekraft. Videre skal det tas hensyn til at konfirmantene allerede har store utgifter knyttet til konfirmasjon og konfirmasjonsleir. Turen bør ikke være for dyr, og det bør legges opp til at store deler av prisen kan betales ved hjelp av dugnadsarbeid.

**Samisk kultur i konfirmantarbeidet**

Det er også mange samer som bor i Oslo bispedømme. Konfirmantarbeidet vil reflektere dette, ved at vi i blant benytter den Sør-Samiske velsignelsen i gudstjenester og på kveldssamlinger.